อัด30ล้านซ่อมช่อง3
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

กองมิลเลียนแนร์ยันมีเงินพอ ยอมรับกระทบผลดำเนินงาน
โพสต์ทูเดย์ — กองทุนอสังหาริมทรัพย์มิลเลียนแนร์ เตรียม 30 ล้านบาท ซ่อมอาคารมาลีนนท์ถูกเผาบางส่วนจากเหตุจลาจล ยันสภาพคล่องพอ เมินเพิ่มทุน
นางพรรณสุภา เสสะเวช ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) วรรณ ในฐานะบริษัทบริหารจัดการกองทุนรวมอสังหาริมทรัพย์มิลเลียนแนร์ (MIPF) เปิดเผยว่า จากสถานการณ์ทางการเมืองส่งผลให้มีเหตุเพลิงไหม้บริเวณอาคารมาลีนนท์ และอาคาร Production House สถานที่ตั้งของสถานีโทรทัศน์ไทยทีวีสีช่อง 3 ซึ่งเป็นทรัพย์สินของกองทุนรวมอสังหาริมทรัพย์มิลเลียนแนร์ 
“บริษัทได้ประสานงานกับบริษัท มาลีนนท์ ในฐานะผู้บริหารอสังหาริมทรัพย์ของกองทุนรวม และทราบว่าในส่วนของอาคารสำนักงานมาลีนนท์ได้รับความเสียหายค่อนข้างมาก บริเวณที่ตั้งของธนาคารกรุงเทพ บริเวณล็อบบี้ และชั้นใต้ดินบางส่วน รวมถึงป้ายโฆษณาบริเวณด้านหน้าอาคาร สำหรับอาคาร Production House สถานที่ตั้งของสถานีโทรทัศน์ไทยทีวีสีช่อง 3 มีความเสียหายบริเวณล็อบบี้ด้านล่างค่อนข้างมาก โดยคาดว่าจะต้องใช้งบประมาณในการปรับปรุงซ่อมแซมไม่เกิน 30 ล้านบาท” นางพรรณสุภา กล่าว 
อย่างไรก็ตาม ขณะนี้อยู่ในระหว่างการตรวจสอบเพิ่มเติมและจะประสานงานกับผู้เช่าที่ได้รับความเสียหาย รวมทั้งประสานงานกับบริษัทประกันภัยต่อไป สำหรับอาคารจอดรถด้านหลังที่ได้รับความเสียหาย มิได้เป็นทรัพย์สินของกองทุนรวม
นางพรรณสุภา กล่าวว่า หลังจากเหตุการณ์สงบแล้ว บริษัทจะพิจารณาซ่อมแซมปรับปรุงอาคารต่อไป ซึ่งปัจจุบันกองทุนมีสภาพคล่องเพียงพอที่จะใช้ซ่อมแซมปรับปรุงอาคารดังกล่าว โดยไม่จำเป็นต้องระดมทุนเพิ่มเติมจากผู้ถือหน่วยลงทุน ซึ่งบริษัทคาดว่าอาจส่งผลกระทบต่อผลการดำเนินงานของกองทุนบ้าง แต่ก็มั่นใจว่าจะไม่ส่งผลกระทบอย่างมีนัยสำคัญ
ทั้งนี้ ผลการดำเนินงานของกองทุนงวดไตรมาสแรกปี 2553 ยังไม่ได้เปิดเผย โดยล่าสุดงวดปี 2552 สิ้นสุดวันที่ 31 ธ.ค.2552 กำไรสุทธิ 176.39 ล้าบาท กำไรต่อหน่วย 0.9283 บาท
สำหรับโครงสร้างผู้ถือหน่วยลงทุน ณ วันที่ 26 ก.พ.2553 มีบริษัทมาลีนนท์ ทาวเวอร์ ถือสูงสุด 63 ล้านหน่วย หรือ 33.15% รองลงมานายณฤทธิ์ ยุวบูรณ์ ถือ 20 ล้านหน่วย หรือ 10.52% นายประเสริฐ มหาวนิช ถือ 20 ล้านหน่วย หรือ 10.52% นายภูมิเดช วัฒนสุข ถือ 15 ล้านหน่วย หรือ 7.89% และน.ส.โสภิตา ฉัตราภิรักษ์ ถือ 12 ล้านหน่วย หรือ 6.31% เป็นต้น
นายสมจินต์ ศรไพศาล กรรมการผู้จัดการ บลจ.ทหารไทย กล่าวถึงห้องสมุดทางการเงิน “The Library” ที่ตั้งอยู่ในศูนย์การค้าเซ็นทรัลเวิลด์ และใช้เงินลงทุนไปประมาณ 10 ล้านบาท ว่า ในเบื้องต้นยังไม่ได้รับรายงานความเสียหาย แต่คาดว่าไม่น่าจะเสียหายมากนัก เนื่องจากห้องสมุดตั้งอยู่ในฝั่งอิเซตันที่ไม่ได้ถูกเพลิงไหม้ 
“แม้ว่าเราอาจจะต้องปิดให้บริการ The Library ไประยะหนึ่งในช่วงที่ห้างปิดปรับปรุง แต่ไม่ได้ทำให้การบริการลูกค้าสะดุดลง เพราะยังสามารถใช้บริการผ่านทางช่องทางอื่นๆ ได้เช่นเดิม” นายสมจินต์ กล่าว